
CAMERA DEPUTAŢILOR

A V I Z

asupra propunerii legislative privind interzicerea

 exportului unor materii prime lemnoase.



Cu adresa nr.144 din 12 iunie 2000, înregistrată sub nr.588/XVIII/11 din 12 iunie 2000, Secretarul general al Camerei deputaţilor a trimis Comisiei juridice, de disciplină şi imunităţi, spre dezbatere şi avizare, propunerea legislativă menţionată mai sus.



În şedinţa din 6 septembrie 2000, Comisia juridică, de disciplină şi imunităţi a examinat propunerea legislativă şi a hotărât cu majoritate de voturi să o avizeze negativ, pentru următoarele motive:



1. Propunerea legislativă contravine drepturlui comunitar, respectiv Acordului european de asociere a României la Uniunea Europeană, conform căruia “România suprimă, din momentul intrării în vigoare a prezentului acord, restricţiile cantitative la export şi orice măsură având un efect echivalent . . . . .”(art.14(3).



2. Prevederea din art.3 al propunerii legislative stabileşte o cotă, de  impozitare diferită pentru materia lemnoasă destinată exportului faţă de cea destinată pieţei interne din România, instituind astfel o măsură discriminatorie şi protectoare, respectiv o taxă cu efect echivalent. Ori, conform art.26(1) din Acordul de asociere “În relaţiile comerciale dintre comunitate  şi România nu se vor introduce nici o nouă taxă vamală la import sau la export şi nici o taxă având un efect echivalent, iar cele care sunt deja aplicabile nu se vor accentua după intrarea în vigoare a prezentului acord”.



3. Iniţiatorul şi-a justificat propunerea legislativă, în principal prin: perturbarea echilibrului ecologic, consecinţei sociale grave şi afectarea unei resurse importante al industriei româneşti. Însă, propunerea legislativă încalcă dispoziţiile Acordului european de asociere, întrucât excepţiile sunt nejustificate iar pe  de altă parte sunt introduse discriminări evidente şi restricţii de ordin XXX(art.3), ambele interzise de Acord. Astfel, de exemplu, protecţia mediului implică măsuri aplicabile nu numai la export dar şi pe plan intern şi să nu depăşească strictul necesar pentru obţinerea efectului propus, ceea ce nu se observă în conţinutul propunerii legislative.



4. În sensul clar de mai sus s-a pronunţat şi Consiliul Legislativ în Avizul negativ nr.746/10.07.2000 iar Guvernul în Punctul de vedere, comunicat cu adresa nr.1841/8.06.2000, a Departamentului pentru Relaţiile cu Parlamentul, consideră că “nu  se justifică supunerea acestei iniţiative legislative parlamentare spre dezbatere şi adoptare”.


Având în vedere conţinutul juridic şi obiectul reglementării, propunerea legislativă face parte din categoria legilor ordinare.

                P R E S E D I N T E,                            SECRETAR,

              Emil Teodor Popescu                       Nicolae Grădinaru

red. consilier

        Sorin Rânjea

